Na temelju članka 42. Zakona o stambenom zbrinjavanju na potpomognutim područjima („Narodne novine“, broj 106/18, 98/19 i 82/23), članka 3. Pravilnika o najmu stambenih jedinica („Narodne novine“, broj 25/19) ičlanka 51. Statuta Grada Drniša *(“Službeni glasnik Grada Drniša” broj 2/21 i 2/22),* Gradsko vijeće Grada Drniša na . sjednici, održanoj 2023. godine, donosi

**PRAVILNIK**

**O STAMBENOM ZBRINJAVANJU OSOBA ODREĐENIH STRUKA I ZANIMANJA**

**ZA ČIJIM RADOM POSTOJI POSEBNO ISKAZANA POTREBA NA PODRUĈJU**

**GRADA DRNIŠA**

I. UVODNE ODREDBE

Članak 1.

Ovim Pravilnikom se utvrđuju uvjeti za ostvarivanje prava na stambeno zbrinjavanje osoba određenih struka i zanimanja za čijim radom postoji posebno iskazana potreba na području Grada Drniša te nadležnost i kriteriji za donošenje odluka o odabiru korisnika kadrovske stambene jedinice.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Članak 2.

Pravo na stambeno zbrinjavanje po ovom Pravilniku mogu ostvariti fizičke osobe određenih struka i zanimanja za čijim radom postoji posebno iskazana potreba na području Grada Drniša (u daljnjem tekstu: kadrovi), a koje nemaju riješeno stambeno pitanje na području Grada Drniša.

Stambeno zbrinjavanje kadrova može se ostvariti najmom obiteljske kuće ili stana (u daljnjem tekstu: stambena jedinica) u gradskom ili državnom vlasništvu, sukladno raspoloživom stambenom fondu.

Ako Grad Drniš nema na raspolaganju vlastitu stambenu jedinicu za stambeno zbrinjavanje kadra, Grad Drniš podnijet će Ministarstvu prostornog uređenja, graditeljstva i državne imovine, Upravi za stambeno zbrinjavanje (u daljnjem tekstu: Ministarstvo) zahtjev za dodjelu stambene jedinice kadrovima, odnosno zahtjev za sklapanje sporazuma, a zahtjev se može podnijeti za odabrane korisnike ili neodređene (buduće) korisnike (za određeni broj stambenih jedinica).

U svrhu stambenog zbrinjavanja kadrova iz prethodnog stavka, Ministarstvo će na zahtjev Grada Drniša sklopiti sporazum kojim će se Gradu Drnišu ustupiti stambenu/e jedinicu/e na korištenje i upravljanje te kojim se propisuju obveze koje proizlaze s osnova preuzete stambene jedinice u državnom vlasništvu.

Na temelju sklopljenog sporazuma iz stavka 4. ovoga čanka, Ministarstvo sklapa Ugovor o najmu s osobama koje će koristiti stambenu jedinicu kao kadrovi.

Način sklapanja i sadržaj ugovora o najmu stambenih jedinica u vlasništvu Republike Hrvatske iz prethodnog stavka, detaljnija razrada prava i obveza najmodavca i najmoprimca, prestanak ugovora o najmu, način kontrole korištenja stambenih jedinica danih u najam i kontrola naplate najamnine uređeni su posebnim propisima (Zakon o stambenom zbrinjavanju na potpomognutim područjima i Pravilnik o najmu stambenih jedinica).

U svrhu stambenog zbrinjavanja kadrova Ministarstvo će osigurati stambene jedinice u državnom vlasništvu na području Grada Drniša sukladno raspoloživom stambenom fondu.

Ako Grad Drniš ima na raspolaganju stambenu jedinicu za stambeno zbrinjavanje kadra, tada će sa kadrom kojeg odabere Povjerenstvo, sklopiti ugovor o najmu pod uvjetima iz ovog Pravilnika.

II. UVJETI

Članak 3.

Pravo na stambeno zbrinjavanje kadrova može ostvariti potencijalni korisnik stambene jedinice i članovi njegovog obiteljskog kućanstva pod uvjetom da:

- je potencijalni korisnik stambene jedinice potreban kadar na području Grada Drniša, odnosno da svojim radom može doprinijeti napretku, posebno u području sigurnosti građana i imovine, zdravstva, odgoja i obrazovanja, kulture, gospodarstva, pružanju potrebnih usluga, dostupnosti roba i slično.

- u vlasništvu ili suvlasništvu nemaju useljivu ili neuseljivu obiteljsku kuću ili stan na području Grada Drniša, ili da isti nisu prodali, darovali ili na bilo koji drugi način otuđili u zadnjih 5 godina obiteljsku kuću ili stan prije podnošenja prijave,

- na strani potencijalnog korisnika kadrovskog stana i članova njegovog obiteljskog kućanstva ne postoji zapreka iz članka 9. Zakona.

III. NADLEŽNOST ZA DONOŠENJE ODLUKA O ODABIRU KORISNIKA KADROVSKIH

STAMBENIH JEDINICA

Članak 4.

Povjerenstvo za donošenje odluka o odabiru korisnika kadrovskih stambenih jedinica na području Grada Drniša (u daljnjem tekstu: Povjerenstvo) provodi postupak ocjene prijava za stambeno zbrinjavanje kadrova i donosi odluke o odabiru korisnika kadrovskih stambenih jedinica.

Na temelju odluke Povjerenstva o odabiru korisnika iz prethodnog stavka, gradonačelnik Grada Drniša će podnijeti Ministarstvu zahtjev iz članka 2. stavak 3. ovoga Pravilnika radi sklapanja sporazuma i ugovora o najmu iz članka 2. stavak 4. i 5. ovoga Pravilnika.

Povjerenstvo osniva i imenuje Gradonačelnik Grada Drniša, a Povjerenstvo čine:

* predsjednik Povjerenstva (pročelnik nadležnog Upravnog odjela Grada Drniša),
* tri (3) člana Povjerenstva iz reda članova Gradskog vijeća,
* jedan (1) član Povjerenstva iz reda ustanova (proračunskih korisnika) kojima je Grad Drniš osnivač.

Poslovnik o radu kojim će biti uređen način rada Povjerenstva, sazivanje sjednica, rad na sjednicama te postupak donošenja odluka o odabiru korisnika kadrovskih stambenih jedinica za potrebe Povjerenstva izradit će Upravni odjel za imovinsko-pravna pitanja, kadrovske i opće poslove Grada Drniša.

IV. OSTVARIVANJE PRAVA

Članak 5.

Prijava za stambeno zbrinjavanje kadrova podnosi se tijekom godine Povjerenstvu, a ovlaštena osoba za podnošenje prijave je potencijalni korisnik kadrovske stambene jedinice ili za njegove potrebe prijavu može podnijeti njegov poslodavac, ako je poslodavac jedinica lokalne ili područne (regionalne) samouprave, tijelo državne uprave, javne uprave, ustanove i druge pravne osobe kojima je Grad Drniš osnivač ili suosnivač.

Prijava za stambeno zbrinjavanje kadrova mora sadržavati:

- ime i prezime potencijalnog korisnika kadrovske stambene jedinice te ime i prezime svih članova njegovog obiteljskog kućanstva za koje se podnosi prijava,

- OIB potencijalnog korisnika kadrovskog stana i OIB svih članova njegovog obiteljskog kućanstva,

- adresu prebivališta i/ili boravišta,

- dokaz o stečenoj razini obrazovanja (svjedodžba ili diploma, dokazi o dodatnim usavršavanjima, specijalizacijama i dr.),

- izjavu poslodavca (očitovanje) da je potencijalni korisnik kadrovske stambene jedinice trenutno zaposlen kod navedenog poslodavca te da je i nadalje potreban za obavljanje registrirane djelatnosti poslodavca,

- potvrdu Hrvatskog zavoda za zapošljavanje, Područnog ureda Šibenik, Ispostava Drniš da je zvanje potencijalnog korisnika kadrovske stambene jedinice uvršteno na popis traženih zvanja u Preporukama za obrazovnu upisnu politiku i politiku stipendiranja i/ili podatak o broju nezaposlenih osoba u zvanju potencijalnog korisnika kadrovske stambene jedinice (prema zadnje objavljenim službenim statističkim podacima), te broj traženih osoba navedenog zvanja unazad 2 godine od dana izdavanja Potvrde Hrvatskog zavoda za zapošljavanje (izuzev za zanimanja u tijelima državne uprave iz područja sigurnosti građana i imovine (oružane snage ili policija),

- uvjerenje Ministarstva pravosuđa o nekažnjavanju i uvjerenje/potvrda općinskog suda da nije u tijeku kazneni postupak, odnosno podignuta pravomoćna optužnica,

- uvjerenje DGU, Područnog ureda za katastar Šibenik, Odjela za katastar nekretnina Drniš o neposjedovanju/posjedovanju nekretnine,

- uvjerenje Zemljišnoknjižnog ureda Općinskog suda Šibenik, Stalna služba Drniš da potencijalni korisnik kadrovske stambene jedinice i članovi obiteljskog kućanstva nemaju u vlasništvu useljivu ili neuseljivu stambenu jedinicu na području Grada Drniša,

- potvrda nadležne porezne uprave o prometu nekretninama za sve članove obiteljskog kućanstva,

- izjavu podnositelja da će uredno plaćati sve (režijske i dr.) troškove vezane uz redovito korištenje stambene jedinice,

- dokaz o posebnim postignućima, ako ih potencijalni korisnik posjeduje (priznanja, nagrade, inovacije i sl.).

Članak 6.

Odabrani korisnici stambenih jedinica iz članka 5. stavak 1. ovog Pravilnika dužni su u roku 7 dana od dostavljene Odluke o odabiru, dostaviti potpisanu i ovjerenu bjanko zadužnicu na iznos 2.000,00 EUR-a kao sredstvo osiguranja urednog plaćanja troškova vezanih uz redovito korištenje stambene jedinice kao i mogućih oštećenja stambene jedinice.

V. KRITERIJ ZA ODABIR

Članak 7.

Ukupan broj raspoloživih stambenih jedinica raspodijelit će se prema stupnju prioriteta grupe zanimanja prikazanih kao grupa zanimanja i to:

1. zdravstvena zanimanja (liječnici, stomatolozi, laboranti, biokemičari, radiolozi, farmaceuti, medicinske sestre, primalje, fizioterapeuti, socijalni radnici, zanimanja s područja edukacijske rehabilitacije, sanitarni i medicinsko-laboratorijski tehničari i inženjeri, inženjeri medicinske radiologije, zubotehničari, veterinari, veterinarski tehničari i sl.)
2. zanimanja u tijelima jedinica lokalne ili područne samouprave, ustanovama ili pravnim osobama kojima je jedinica lokalne samouprave osnivač ili suosnivač, državne uprave iz područja sigurnosti građana i imovine (oružane snage, policija i sl.) ,
3. ostala zanimanja

Za grupu zanimanja sa stupnjem prioriteta I. osigurava se 50% raspoloživog stambenog

fonda uz zaokruživanje na veći cijeli broj, a preostali broj stanova raspodjeljuje se na grupe zanimanja sa stupnjem prioriteta II. i stupnjem prioriteta III. na jednake dijelove, osim u slučaju kada je preostali broj stanova neparan, grupi zanimanja sa stupnjem prioriteta II., pripada jedan stan više.

Pravodobne i uredne prijave za stambeno zbrinjavanje razvrstavaju se prema grupama zanimanja iz stavka 1. ovog članka.

Ako postoji veća potreba za stambeno zbrinjavanje u I. grupi zanimanja od predviđenog raspoloživog fonda, Povjerenstvo može odlučiti da se više od 50% raspoloživog stambenog fonda dodijeli toj grupi zanimanja.

Članak 8.

Uredne prijave za stambeno zbrinjavanje kadrova boduju se na sljedeći način:

1. Prema stručnoj spremi podnositelja prijave, podnositelj prijave ostvaruje slijedeći broj

bodova:

*-* ***50 bodova*** *doktor znanosti;*

*-* ***40 bodova*** *magistar znanosti;*

*-* ***30 bodova*** *sveučilišni specijalistički studij i završen preddiplomski i diplomski sveučilišni*

*studij ili integrirani preddiplomski i diplomski sveučilišni studij ili specijalistički diplomski*

*stručni studij;*

*-* ***20 bodova*** *završen preddiplomski sveučilišni studij ili stručni studij u trajanju od najmanje*

*tri godine;*

*-* ***10 bodova*** *srednja stručna sprema.*

2. Svakom podnositelju prijave za kadrovsko stambeno zbrinjavanje koji dostavi dokaz o posebnim postignućima (priznanja, nagrade, inovacije i sl.) dodijelit će se dodatnih **10 bodova**.

3. Prema životnoj dobi podnositelja prijave, podnositelj prijave ostvaruje broj bodova za navršenih:

*- od 25 do 40 godina* ***20 bodova***

*- za više od 40 do 50 godina* ***10 bodova***

*- za više od 50 godina*  ***5 bodova***

4. Prema doprinosu podnositelja prijave, odnosno da svojim radom:

*- doprinosi napretku, posebno u području sigurnosti građana i imovine, zdravstva, odgoja*

*i obrazovanja, kulture, gospodarstva, pružanju potrebnih usluga, dostupnosti roba i slično,*

*broj bodova se uvećava za* ***20 bodova****,*

*- doprinosi razvoju i napretku šire društvene zajednice kao i povećanje kvalitete življenja*

*svih stanovnika Grada Drniša broj bodova se uvećava za* ***15 bodova****,*

*- doprinosi očuvanju i razvoju tradicijske baštine, razvoju i napretku pojedinih grana*

*gospodarstva (npr komunalno gospodarstvo i sl.) uz povećanje životnog standarda,*

*broj bodova se uvećava za* ***10 bodova,***

*- doprinosi povećanju kvalitete življenja kroz podizanje razine pružanja potrebnih*

*usluga i dostupnosti roba, broj bodova se uvećava za* ***5 bodova.***

5. Podnositelj prijave za supružnika i svako dijete dobit će po ***10 bodova*.**

Lista odabranih korisnika sadrži:

*1. redni broj,*

*2. ime i prezime podnositelja prijave,*

*3. broj članova obitelji,*

*4. broj ostvarenih bodova.*

VI. SPORAZUM O USTUPANJU STAMBENIH JEDINICA

Članak 9.

Gradonačelnik Grada Drniša dostavlja Ministarstvu zahtjev za dodjelu stambenih jedinica za potrebe kadrova, odnosno podnosi zahtjev za sklapanje sporazuma o ustupanju stambenih jedinica Gradu Drnišu.

Zahtjev se može podnijeti za odabrane korisnike sukladno odluci o odabiru korisnika kadrovskih stambenih jedinica ili za određeni broj stambenih jedinica bez poznatih korisnika.

Sporazum iz stavka 1. ovog članka kojim se Gradu Drnišu ustupa stambena jedinica na korištenje i upravljanje te kojim se propisuju obveze koje proizlaze s osnova preuzete stambene jedinice u državnom vlasništvu, u ime Grada Drniša potpisuje Gradonačelnik.

Gradonačelnik može sklopiti sporazum s pravnom osobom čiji bi djelatnik bio korisnik kadrovskog stana samo uz prethodnu suglasnost Gradskog vijeća.

VII. OBVEZE KORISNIKA KADROVSKE STAMBENE JEDINICE

Članak 10.

Korisnik kadrovske stambene jedinice dužan je u roku 15 dana obavijestiti Grad Drniš o prestanku radnog odnosa iz bilo kojih razloga, promjeni prebivališta ili boravišta kao i o drugim promjenama vezanim za korištenje stambene jedinice.

VIII. PRIJELAZNE I ZAVRŠNE ODREDBE

Članak 11.

Prijave za kadrovsko stambeno zbrinjavanje rješavat će se sukladno odredbama ovog Pravilnika.

Članak 12.

Stupanjem na snagu ovog Pravilnika prestaje važiti Pravilnik o stambenom zbrinjavanju osoba određenih struka i zanimanja za čijim radom postoji posebno iskazana potreba na području Grada Drniša (“Službeni glasnik Grada Drniša” broj 2/21).

Članak 13.

Ovaj Pravilnik stupa na snagu osmog dana od dana objave u „Služenom glasniku Grada Drniša“.

PREDSJEDNIK:

Tomislav Dželalija dipl.ing.

KLASA: 371-01/21-10/6

URBROJ:2182-06-23-0

Drniš, 2023. godine

OBRAZLOŽENJE

U sklopu rješavanja stambenih potreba na području Grada Drniša Gradsko vijeće Grada Drniša je na svojoj 27. sjednici održanoj dana 16. ožujka 2021. godine donijelo Pravilnik o stambenom zbrinjavanju osoba određenih struka i zanimanja za čijim radom postoji posebno iskazana potreba na području Grada Drniša, koji je bio tada dostavljen i nadležnom Ministarstvu.

U Drnišu na Pazaru u tijeku je izgradnja višestambene zgrade, pa je pitanje dodjele stanova trenutno aktualizirano. Da bi se procedura mogla provesti do kraja potrebno je uskladiti sve akte i radnje i to prema uputstvima iz Ministarstva prostornog uređenja, graditeljstva i državne imovine, Uprave za stambeno zbrinjavanje.

U tom smislu se u postojećem Pravilniku o stambenom zbrinjavanju osoba određenih struka i zanimanja za čijim radom postoji posebno iskazana potreba na području Grada Drniša u članku 2. i 4. umjesto „Središnji državni ured“ treba stajati „Ministarstvo prostornog uređenja, graditeljstva i državne imovine, Uprava za stambeno zbrinjavanje“.

Nadalje, u istom Pravilniku u članku 6. umjesto 20.000,00 kuna treba stajati 2.000,00 EUR.

U članku 7. dodaje se novi stavak 4. koji glasi:

„Ako postoji veća potreba za stambeno zbrinjavanje u I. grupi zanimanja od predviđenog raspoloživog fonda, Povjerenstvo može odlučiti da se više od 50% raspoloživog stambenog fonda dodijeli toj grupi zanimanja“.

PROČELNINCA:

Marija Lovrić